“Parlo ciaeo” 15 marzo 2015
Beigua, là donde xeua e àgoge appontamento pe-i appascionæ
Andrea Acquarone
AUDIO
Articoli correlati
Clicca sul tasto play a sinistra e ascolta la lettura scorrendo il testo
A-A GIORNÂ d’ancheu co-a vitta che femmo, delongo de sprescia e avviæ a “produe”, un ch’o ne digghe de méttise a miâ o çê ô piggiéscimo pe un tarlucco. Inte çittæ moderne, da-a luxe che gh’è, n’ariescimmo manco a vedde e stelle de neutte! De sti tempi, però, gh’è na raxon in de ciù pe stâ co-o nazo in sciù, perchè comme tutti i anni a-a meitæ de marso, in sciô territòio tra o Beigua e o Turchin, o ghe saià o passo de àgoge, i öxelli conosciui ascì comme bianconi, che arrìvan da-o streito de Gibertæra pe andâ a fâ o nio inte regioin italiann-e.
O l’è un avvegnimento mai tanto importante che giusto pe ancheu, 15 de marso, o Parco do Beigua, a LIPU e l’EBN (e associaçioin do birdwatching) dan appontamento a tutti i appascionæ in scî bricchi derrê a Rensen pe-o «Biancone Day». «L’anno passou», o dixe o Augusto Atturo, guardian de caccia e ornitòlogo, «inte na giornâ sola l’è stæto contou 1500 àgoge, unna còsa ch’a no s’ea mai vista, se un o s’appensa che do 2014 n’ea passou 2300 inte dozze giorni. Do resto, o territòio tra Zena e Sann-a o l’è avvoxòu inte tutto o mondo comme un di megio donde fâ l’osservaçion di öxelli de passo: no l’è guæi che s’è ascistìo a unna migraçion stramezuâ de grue».
L’àgogia (Circaetus gallicus) o l’è un öxello da preiza ch’o fa e seu cacce de giorno, di ciù gròsci che vive in scê montagne da Liguria, tanto che de vòtte o vegne piggiou pe l’àquila reâ. A seu rotta migratòia verso l’Euròpa, a-o prinçipio da primmaveia, a passa pròpio de d’ato a Rensen, donde e àgoge arrìvan a çentenæa da-e regioin de l’Àfrega in gio a l’Equatô. «Comme specie ch’a l’à a proteçion de direttive comunitaie», o dixe o Atturo, «l’è importante tegnî o conto de quante ne passa, e pe sta raxon e iniçiative comme o “Biancone Day” son de gran utilitæ. In de ciù, aggiùttan à formâ unna senscibilitæ in scî temi da proteçion di öxelli».
A tutti i mòddi e àgoge no son pe ninte a reizego d’estinsion: comme dixe i dæti che l’è stæto accuggeito da-o Luca Baghino, l’ornitòlogo ch’o se cua de sto fenòmeno, o trend da popolaçion de àgoge in Italia o l’è poxitivo.
© Riproduzione riservata
ita_Latn lij_Latn vec_Latn grn_Latn ita_Latn ita_Latn lij_Latn lij_Latn lij_Latn lij_Latn ita_Latn